4. schôdza NR SR - 1.deň - B. popoludní
Dátum: 2012-07-24
Poslanec: Fedor, Martin (SDKÚ – DS)
Druh vystúpenia: Vystúpenie v rozprave

Vážený pán predseda, vážený pán minister, panie poslankyne, páni poslanci, na úvod môžem vyjadriť obdiv vláde a pánovi ministrovi za to, čo sa im už v súvislosti s týmto návrhom zákona podarilo. Za posledný mesiac som si totiž všimol niekoľko príspevkov v správach, kde sa im podarilo vyvolať dojem, že ide o racionálne a úsporné opatrenie. Spojíme dve spravodajské služby do jednej a ušetríme verejné zdroje. Prečo by verejnosť neocenila, ak vláda v čase krízy navrhuje efektívne riešenia? Klobúk dole. Bohužiaľ, niekto si asi neprečítal dôvodovú správu k návrhu tohto zákona, ktorý je v parlamente. V tejto správe sa totiž uvádza, že návrh zákona nemá vplyv na verejné financie, že štát neušetrí ani cent. Aj keď pán minister v úvodnom slove hovoril o nejakých 19 percentách úspor pri zlúčení Vojenského spravodajstva do jednej organizácie, nevidíme ani v dôvodovej správe ani v paragrafovom znení tohto návrhu zákona, prečo by tomu tak malo byť. Ibaže tým padá hlavný argument v prospech tohto zákona. A nejaký iný dôvod vláda dosiaľ neuviedla. Osobne som dlhodobý zástanca spojenia dvoch vojenských spravodajských služieb do jednej. Mal by som byť teda spokojný, že sa táto myšlienka nakoniec presadila, že rokujeme o takomto návrhu zákona. Verejne som ocenil, keď súčasná vláda avizovala reformy v oblasti tohto spravodajstva vo svojom programovom vyhlásení, pretože spravodajské služby reformy potrebujú, pretože si myslím, že veci nemôžu fungovať tak, ako fungovali doteraz. Týmto vás môžem aj ubezpečiť, že to nie sú politické dôvody, prečo tento návrh zákona nemôžem podporiť. Nemôžem ho podporiť preto, lebo nerieši nič z toho, čo by sme riešiť mali. Toto je iba narýchlo uvarená jednoduchá zmena, ktorá navyše prichádza v zlom čase, preto v zlom čase, lebo predbieha skutočnú, ak vôbec pripravovanú reformu spravodajských služieb. Vláda ju síce sľubuje, ale zatiaľ ešte sama nevie, ako bude vyzerať. Tento návrh zákona nič podstatné nerieši. Je aj celkom dobre možné, že daňových poplatníkov vyjde spojenie vojenských služieb do jednej takýmto spôsobom ešte drahšie. Keď som takto pripravený návrh zákona v predchádzajúcich týždňoch kritizoval, zo strany predstaviteľov vlády vždy prišla rovnaká odpoveď. A tá znela, že problém bude riešiť nový komplexný návrh zákona o spravodajských službách. No dobre, len potom sa pýtam: Dnes ideme robiť organizačnú zmenu bez toho, aby sme vedeli, aké skutočné úlohy a kompetencie pripadnú Vojenskému spravodajstvu po prijatí nového zákona o spravodajských službách? Štruktúra organizácie by mala predsa podporovať plnenie úloh. Tu to skôr vyzerá, že si povieme na začiatku, ako má vyzerať organizácia, a potom budeme vymýšľať, čo má vlastne robiť. Ako to vlastne je? Keď prijmeme tento zákon o zlúčení Vojenského spravodajstva, plánujú sa v ňom organizačné zmeny? A keď vláda o nejaký čas predloží komplexný zákon o spravodajských službách, zase budú robiť zmeny? Alebo to môže byť tak, že zákon ktorý dnes prerokujeme, v skutočnosti žiadne organizačné zmeny nepredpokladá, teda okrem jedinej zmeny, teda, že namiesto dvoch doterajších riaditeľov, vojenskej rozviedky a vojenskej kontrarozviedky, vznikne pozícia tretieho riaditeľa, zjednoteného Vojenského spravodajstva. A je možné, že pod ním ostanú jeden riaditeľ pre rozviednu činnosť, jeden riaditeľ pre kontrarozviednu činnosť. Alebo to hádam znamená, že vláda už dnes v predstihu vie, že v komplexnom zákone o spravodajských službách v skutočnosti nedôjde k žiadnym obsahovým a kompetenčným reformám spravodajských služieb oproti súčasnosti. Takže Vojenské spravodajstvo bude fungovať ako doteraz, akurát pod jedným riaditeľom. Naozaj neviem, aký a ktorý z týchto variantov je pravdepodobnejší. Myslím si, že všetky tieto otázky ukazujú, že tento návrh netreba podporiť už len z toho dôvodu, že je zbytočný a aby sme požiadali vládu, aby svoj návrh na zlúčenie Vojenského spravodajstva uplatnila až v komplexnom zákone o spravodajských službách. Kolegyne, kolegovia, pán minister, som presvedčený, že Slovensko musí mať funkčné spravodajské služby ktoré by zodpovedali skutočným potrebám. Preto spravodajské služby potrebujú reformy, aby to boli služby dobre vyzbrojené do novej doby vhodnými kompetenciami a vhodnými nástrojmi. Myslím si, že je zhoda, že potrebujeme aktualizovať a spresniť úlohy tak, aby sa neprekrývali. Často totiž vynakladáme zdroje na to, aby sa úlohy plnili na dvakrát. A potom tieto zdroje nestačia na to, aby si spravodajské služby mohli plniť svoje úlohy poriadne. Jednofarebná vláda by mala mať oveľa väčšie ambície aj v tejto oblasti, urobiť zo spravodajských služieb funkčné, vysoko efektívne organizácie, ktoré budú oporou bezpečnosti tohto štátu. Na to potrebujú, samozrejme, zdroje, ale aj jasnú deľbu úloh, legislatívou upravené úlohy a nástroje, ktoré na plnenie týchto úloh potrebujú, aby nedochádzalo k pochybnostiam o ich prípadnom zneužívaní, a to hlavne v podmienkach vlády jednej strany, teda aj úpravy ich dôkladnej kontroly. V prípade Vojenského spravodajstva sa domnievam, že by sme mali sa vrátiť k podstate, definovať, spresniť, zúžiť jeho úlohy na spravodajskú ochranu ozbrojených síl doma i v zahraničí. Vojenské spravodajstvo sa nemusí zaoberať rovnakými úlohami ako Slovenská informačná služba. Verím, že tieto zmeny by znamenali menší politický vplyv na činnosť Vojenského spravodajstva a zároveň aj efektívnejšie ich pôsobenie v prospech toho, čo Slovensko naozaj potrebuje. Som si vedomý, čo sa môže ozvať po tomto mojom príspevku zo strany predkladateľa, pána ministra, prečo sme tieto zmeny neurobili, keď sme boli pri vláde. Pokúsim sa predbehnúť také námietky. Ja v tejto chvíli nevyčítam súčasnej vláde, že sa tieto zmeny zaviazala predložiť a ich dosiaľ nepredložila, naopak, vítam, že sa v programovom vyhlásení zaviazala reformovať spravodajské služby. V minulosti na to chýbala politická vôľa, presnejšie povedané, schopnosť dohody v koaličných vládach, jednofarebná vláda má ľahšiu politickú pozíciu. A ako opozičný poslanec určite podporím také reformy, ktoré budú rozumné, ale nemôžem súhlasiť s návrhom, o ktorom dnes rokujeme, z dôvodov, ktoré som už uviedol, lebo týmto zákonom umožníme spustiť vo Vojenskom spravodajstve organizačné zmeny, o ktorých nevieme, ako by mali byť také, aby boli efektívne a optimálne. Nemôžeme to vedieť, lebo nevieme, aké bude mať úlohy Vojenské spravodajstvo zadefinované podľa toho komplexného zákona ktorý sa vláda hotuje predložiť niekedy na jeseň tohto roku, alebo týmto zákonom nespúšťame jednoducho nič. Ale potom to nemá vôbec žiaden zmysel, aby sme o ňom diskutovali a aby sme ho pustili do druhého čítania, pretože lacné P. R. nemusí byť vždy najlacnejšie, najmä nie vtedy, keď ide na úkor spravodajských služieb. Ďakujem za pozornosť.